b'\n_START_ARTICLE_\nCas Malaya\n_START_SECTION_\nPrecedents\n_START_PARAGRAPH_\nMarbella, una ciutat emblem\xc3\xa0tica de la Costa del Sol, ha viscut des dels anys 60 del segle XX un desenvolupament urban\xc3\xadstic desmesurat que es va intensificar a partir de 1991, amb l\'entrada al poder municipal del GIL, el partit del pol\xc3\xa8mic Jes\xc3\xbas Gil y Gil, qui va incorporar com a assessor d\'urbanisme Juan Antonio Roca, en el c\xc3\xa0rrec fins al 2003. Durant aquest per\xc3\xadode (en qu\xc3\xa8 la poblaci\xc3\xb3 va augmentar de 80.000 fins a 124.333 habitants) es registraren els principals esc\xc3\xa0ndols de corrupci\xc3\xb3 urban\xc3\xadstica, fruits dels quals s\xc3\xb3n l\'exist\xc3\xa8ncia d\'uns 30.000 habitatges il\xc2\xb7legals, la impugnaci\xc3\xb3 d\'un miler de llic\xc3\xa8ncies d\'obres, i que en mar\xc3\xa7 de 2006 la Junta d\'Andalusia inco\xc3\xa0s un expedient per retirar les compet\xc3\xa8ncies urban\xc3\xadstiques al municipi de Marbella. A m\xc3\xa9s a m\xc3\xa9s, el 5 d\'abril de 2006 el Senat espanyol va acordar, per unanimitat, la dissoluci\xc3\xb3 de l\'ajuntament.\n_START_SECTION_\nPrimeres actuacions\n_START_PARAGRAPH_\nLa investigaci\xc3\xb3 policial tingu\xc3\xa9 origen en unes declaracions del cap del Servei jur\xc3\xaddic d\'urbanisme de l\'ajuntament quan testificava en una altra causa sobre la gesti\xc3\xb3 urban\xc3\xadstica del municipi de Marbella, que motivaren que el jutge instructor del cas, el magistrat Torres, requer\xc3\xads l\'inici de les investigacions en novembre de 2005. Despr\xc3\xa9s de quatre mesos d\'escoltes telef\xc3\xb2niques, els investigadors s\'adonaren de l\'exist\xc3\xa8ncia d\'un complex entramat societari amb m\xc3\xa9s de 120 societats instrumentals que eran utilitzades presumptament per l\'exasesor d\'urbanisme, Juan Antonio Roca, qui, malgrat que no ocupava cap c\xc3\xa0rrec electe en la corporaci\xc3\xb3, controlava les decisions pol\xc3\xadtiques i econ\xc3\xb2miques del consistori. Es va analitzar el seu entorn m\xc3\xa9s proper, les persones que havien integrat o integraven la corporaci\xc3\xb3 local i aquelles que hi exercien activitats professionals i comercials.\n_START_SECTION_\nSent\xc3\xa8ncia\n_START_PARAGRAPH_\nLa policia va bloquejar en conjunt m\xc3\xa9s d\'un miler de comptes banc\xc3\xa0ries, va efectuar innombrables registres i va confiscar b\xc3\xa9ns i diners en met\xc3\xa1l\xc2\xb7lic per valor de m\xc3\xa9s de 2.600 milions d\'euros. La requalificaci\xc3\xb3 de terrenys, la concessi\xc3\xb3 de llic\xc3\xa8ncies, la posada en marxa de subhastes i concursos p\xc3\xbablics arreglats per afavorir empresaris amics a canvi de milion\xc3\xa0ries comissions i regals semblen ser el modus operandi._NEWLINE_El 27 de setembre de 2010 va comen\xc3\xa7ar a l\'Audi\xc3\xa8ncia Provincial de M\xc3\xa0laga la vista oral del proc\xc3\xa9s, que va desembocar en la sent\xc3\xa8ncia de 4 d\'octubre de 2013. D\'acord amb aquesta, Juan Antonio Roca fou condemnat a 11 anys de pres\xc3\xb3 i una multa de 240 milions d\'euros pels delictes de blanqueig de capitals, prevaricaci\xc3\xb3 administrativa, frau i suborn passiu per acte injust. Segons la sent\xc3\xa8ncia, de 5.774 p\xc3\xa0gines, l\'Ajuntament de Marbella havia instaurat "un sistema de corrupci\xc3\xb3 generalitzada sota el poder de fet exercit pel senyor Roca". L\'exalcalde del municipi, Juli\xc3\xa1n Mu\xc3\xb1oz, va ser condemnat a dos anys de pres\xc3\xb3 i 16 d\'inhabilitaci\xc3\xb3 per frau i prevaricaci\xc3\xb3, mentre que el tribunal va imposar una pena a la seva successora, Marisol Yag\xc3\xbce, de sis anys de pres\xc3\xb3. L\'extinent d\'alcalde Isabel Garc\xc3\xada Marcos, que va ser considerada el "flagell" de Jes\xc3\xbas Gil -mort el 2004- durant els seus anys com a regidora del PSOE -va ser-ne expulsada el 2003-, fou condemnada a quatre anys de pres\xc3\xb3 per delictes de suborn passiu i alteraci\xc3\xb3 de preus de concursos. Les penes, per\xc3\xb2, foren molt inferiors a les demanades per la Fiscalia Anticorrupci\xc3\xb3, i quasi la meitat dels imputats van ser absolts.'